VEDTÆGTER 
ORØ FÆLLESFORUM - Lokalforum Orø
§1 Navn, hjemsted og CVR‑nummer
Orø Fællesforums hjemsted er Orø i Holbæk Kommune. 
CVR‑nummer 42780324 
§2 Formål & Grundlag
Stk. 1.	Orø Fællesforums formål er: 
· at være et åbent og demokratisk forum, hvor deltagerne jf. §3 kan drøfte lokale forhold og påvirke forhold af betydning for liv og virke på Orø.
· at igangsætte, koordinere og understøtte aktiviteter, projekter og initiativer til gavn for Orø.

Stk.2.	Orø Fællesforums grundlag:  
· er gennem den formelle forankring i Holbæk Kommune som lokalforum og medlemskabet af Sammenslutningen af Danske Småøer (herefter SaDS) dialogpartner om forhold af betydning for Orø. 
· kan gennem kontakt til og dialog med offentlige og private instanser formidle og fremme forhold og interesser, hvortil der er bred tilslutning blandt deltagerne.
§3 Deltagelse
Stk. 1.	Alle personer der har bopæl på Orø eller har anden relevant tilknytning til øen er berettiget til at deltage i Orø Fællesforums aktiviteter. Alle der er fyldt 16 år har stemmeret på Orø Fællesforums generalforsamlinger.

Stk. 2.	”Anden relevant tilknytning” betyder ejere af sommerhuse på Orø, ansatte i institutioner og virksomheder på Orø samt selvstændige erhvervsdrivende med virksomhed på Orø.
§4 Finansiering
Stk.1. 	Der opkræves ikke kontingent.

Stk.2.	Orø Fællesforum modtager som lokalforum og medlem af SaDS økonomisk støtte fra Holbæk Kommune jf. gældende regler og aftaler, herunder medlemskab af SaDS.

Stk. 3.	Orø Fællesforum kan modtage øvrige tilskud, sponsorstøtte, donationer og projektmidler.

Stk. 4.	Bidragsydere har ikke indflydelse på Orø Fællesforums virke. Undtaget herfra er målrettede bidrag.

Stk. 5.	Deltagelsesberettigede jf. §3 har ingen økonomiske krav på foreningens formue.
§5 Generalforsamlingen
Stk. 1.	Generalforsamlingen er Orø Fællesforums øverste myndighed.

Stk. 2.	Ordinær generalforsamling afholdes én gang årligt inden udgangen af maj. Indkaldelse 
sker med mindst 21 dages varsel via Orø Fællesforums officielle kommunikationskanaler og/eller ved annoncering i lokale medier. 

Stk. 3.	Dagsorden:
1. Valg af dirigent og referent
2. Valg af stemmetællere
3. Fremlæggelse af bestyrelsens beretning
4. Godkendelse af regnskab  
5. Godkendelse af budget 
6. Indkomne forslag
7. Valg af bestyrelsesmedlemmer
8. Valg af suppleanter
9. Valg af revisor og revisorsuppleant 
10. Udvalg & kommissorier
11. Eventuelt
Stk. 4.	Beslutninger træffes ved simpelt flertal. 

Stk. 5.	Hver deltagelsesberettiget jf. §3 har én stemme. Der kan ikke stemmes ved fuldmagt.

	Stk. 5.1.	Afstemning foregår ved håndsoprækning eller skriftligt, hvis generalforsamlingen beslutter det.

	Stk. 5.2. 	Valg til bestyrelse, suppleanter, revisor m.v. skal foregå skriftligt. 

Stk. 6.	Personer udpeget af bestyrelsen vil ved indgangen til generalforsamlingen udlevere stemmesedler til de, der jf. §3 har en relevant tilknytning til Orø.

Stk. 7.	Forslag skal være fremsendt til bestyrelsen senest 14 dage før generalforsamlingens afholdelse. Forslag skal offentliggøres på Orø Fællesforums hjemmeside senest 1 uge inden generalforsamlingen.
§6 Bestyrelsen
Stk. 1.	Bestyrelsen består af 7 bestyrelsesmedlemmer valgt for 2 år. I lige år vælges 4 og i ulige år     vælges 3.

Stk. 2.	Mindst 4 af de 7 bestyrelsesmedlemmer skal have folkeregisteradresse på Orø.

Stk. 3.	Der vælges 2 suppleanter, en revisor og en revisorsuppleant for 1 år. 

Stk. 4.	Bestyrelsen konstituerer sig med forperson, næstforperson, kasserer og sekretær. Forpersonen skal have folkeregisteradresse på Orø. 

Stk. 5.	Bestyrelsen er beslutningsdygtig, når mindst 4 medlemmer er til stede. 2 bestyrelsesmedlemmer kan forlange bestyrelsen indkaldt.

Stk. 6.	Beslutninger træffes ved simpelt flertal.

Stk. 7.	Ved sager af større betydning for Orø eller i tilfælde af betydelig uenighed i bestyrelsen indkalder bestyrelsen til borgermøde.

Stk. 8.	 Mindst 50 personer jf. §3 kan skriftligt og begrundet anmode bestyrelsen om at indkalde til borgermøde ved sager af større betydning for Orø.

Stk. 9.	Bestyrelsen udpeger blandt bestyrelsens medlemmer en repræsentant til SaDS samt repræsentanter til arbejdsgrupper og udvalg efter behov.

	Stk. 9.1. Repræsentanter til SaDS og Færgekontaktudvalget skal have folkeregisteradresse på Orø.

Stk. 10. Bestyrelsesmøder
· Afholdes hver måned undtagen juli og december samt efter behov.
· Afholdes altid på Orø.
· Afholdes med mulighed for virtuel deltagelse.
· Mødetidspunkt, dagsorden og referat offentliggøres på hjemmesiden.

	Stk. 10.1. 	Personer jf. §3 kan indsende skriftlige forslag til behandling og fremlægge disse for bestyrelsen.

	Stk. 10.2. 	Personer jf. §3 kan overvære møder uden tale- og stemmeret. 

	Stk. 10.3. 	Referat offentliggøres på Orø Fællesforums hjemmeside.

	Stk. 10.4. 	Bestyrelsesmøder afholdes i henhold til forretningsorden for bestyrelsen.
§7 Tegningsregler
Stk. 1.	Orø Fællesforum tegnes af forperson og kasserer i forening. Kassereren kan disponere over foreningens konti efter retningslinjer i forretningsorden for bestyrelsen.

Stk. 2.	Ingen deltagere, inklusive bestyrelsesmedlemmer, hæfter personligt for Orø Fællesforums økonomiske forpligtigelser. Foreningen hæfter alene med sin formue.
§8 Arbejdsgrupper
Stk. 1.	Orø Fællesforum kan nedsætte arbejdsgrupper og udvalg efter behov. Der udarbejdes kommissorier til arbejdsgrupper og udvalg efter behov.

Stk. 2.	Arbejdsgrupper og udvalg med kommissorier, der forpligtiger Orø Fællesforum økonomisk, regnskabsteknisk eller organisatorisk, godkendes på førstkommende generalforsamling. 

Stk. 3.	Arbejdsgrupper og udvalg refererer til bestyrelsen. 
§9 Regnskab
Stk. 1.	Regnskabsåret følger kalenderåret. Regnskabet godkendes af en på generalforsamlingen valgt revisor.

Stk. 2.	Regnskabet for nedsatte arbejdsgrupper og projekter med selvstændig økonomi føres som særskilte regnskabsafsnit i Orø Fællesforums årsregnskab. Regnskab for udvalget Kultur & Fællesskab føres under CVR-nummer 34638039.

§10 Ekstraordinær Generalforsamling
Stk. 1.	Bestyrelsen kan indkalde til ekstraordinær generalforsamling efter behov.

Stk. 2.	100 personer jf. §3 kan skriftligt forlange indkaldelsen af en ekstraordinær generalforsamling.

Stk. 3.	Indkaldelsen sker efter samme retningslinjer som anført i § 5. Dagsorden skal motiveres. 
§11 Vedtægtsændringer & Opløsning
Stk. 1.	Vedtægtsændringer eller opløsning kræver 2/3 flertal blandt de fremmødte på en generalforsamling eller simpelt flertal på en efterfølgende ekstraordinær generalforsamling, indkaldt med mindst 14 dages varsel.

Stk. 2.	Ved opløsning udloddes aktiver til almennyttige formål på Orø.

Stk. 3.	Opløsning skal godkendes af Holbæk Kommune.

Vedtægterne er vedtaget på Orø Lokalforums generalforsamling den 9/10-2021. 
Vedtægterne er ændret på Orø Lokalforums generalforsamling den 28/6-2022. 
Vedtægterne er ændret på Orø Lokalforums generalforsamling den 22/5-2024. 
Vedtægterne er ændret på Orø Lokalforums generalforsamling den 20/5-2025.
Vedtægterne er ændret på Orø Lokalforum - Fællesforums generalforsamling den  xx/xx- 2026

